ඓතිහාසික මහියංගණ මහා සමන් දේවාලයේ රන් බුද්ධ ප්‍රතිමාව තැන්පත් කිරීම, රන් වැට හා මකර තොරණ නිරාවරණය කිරීම ජනාධිපති මහින්ද රාජපක්‍ෂ මහතාගේ ප්‍රධානත්වයෙන් පෙරේදා (30) සිදු කෙරුණි.බුදුරජාණන් වහන්සේ සම්බුද්්ධත්වයෙන් මාස නවයකට පසුව වැඩම කරන ලද මේ ඓතිහාසික සමන් දේවාලයට වසර දෙදහස් හයසීයක් පිරීම නිමිත්තෙන් මේ පින්කම සංවිධාන කර තිබුණි.බින්තැන්නේ සුමන සමන් දේවාලය නමින් එවකට හඳුන්වන ලද මේ සමන් දේවාලය කුඩා ප්‍රමාණයේ කටු මැටි බිත්තිවලින් සමන්විතව පසුව ගරාවැටෙන තත්ත්වයට පත්ව තිබෙන අතර, ඉන් අනතුරුව ක්‍රමයෙන් සංවර්ධනය කර තිබේ.එවකට මේ සමන් දේවාලය පිහිටවු ඓතිහාසික ස්ථානය කේන්ද්‍ර කර ගනිමින් මෙම රන් බුද්ධ ප්‍රතිමාව තැන්පත් කිරීම, පැරණි දේවාලය වටා ඉදිකළ රන්වැට හා මකර තොරණ නිරාවරණය කෙරිණි.මේ වෙනුවෙන් රුපියල් ලක්‍ෂ විසි දෙකක මුදලක් වැය කර තිබෙන අතර, මහියංගණ මහ සමන් දේවාලයේ සහ මහනුවර මහ දේවාලයේ බස්නායක නිලමේ ආනන්ද හීන්කෙන්ද මහතාගේ පවුලේ ඥාතීන්ගෙන් හා මහජන ආධාර මේ සඳහා යොදාගෙන ඇත.මේ අවස්ථාවට පැමිණි ජනාධිපති මහින්ද රාජපක්ෂ මහතා උණුසුම් ලෙස පිළිගැනීමෙන් අනතුරුව උඩරට නැටුම් කණ්ඩායමක් පෙරටු කර ගනිමින් උත්සව භූමිය වෙත කැඳවාගෙන යන ලදී.